**Uunga siunnersuut:**

**Nukissiorfiit aqunneqarnerat pillugu Namminersorlutik Oqartussat nalunaarutaat**

Nukissiamik pilersuineq pillugu Inatsisartut peqqussutaanni § 4, imm. 3 aamma Grønlands tekniske Organisationi pillugu Inatsisartut peqqussutaanni nr. 8-mi, 19. december 1986-imeersumi § 3, imm. 2, Grønlands tekniske Organisationi pillugu Inatsisartut peqqussutaata allanngortinneqarnissaa pillugu Inatsisartut inatsisaatigut nr. 21, 21. novembari 2022-meersukkut allannguuteqartinneqartoq naapertorlugit imatut aalajangersaasoqarpoq:

*Nukissiorfiit aqunneqarnerat*

 **§ 1.** Nukissiorfiit siulersuisunit aamma pisortaanermit aqunneqarput.

 *Imm. 2.* Naalakkersuisut siulersuisunut ilaasortassanik arfineq marluk tikillugit amerlassusilinnik toqqaassapput, tassungalu siulittaasoq ukiut marluk tikillugit atuuttussaq, toqqagaaqqinnissamut periarfissaqartinneqartoq ilaatinneqarpoq. Naalakkersuisut sukkulluunniit ilaasortamik toqqagaasumik ataatsimik amerlanerusunilluunniit tunuartitsisinnaapput.

 *Imm. 3*. Siulersuisunut ilaasortat marluk sulisut taasinerminni innersuussuteqareernerini § 1, imm. 2 naapertorlugu Naalakkersuisunit toqqarneqassapput.

 *Imm. 4.* Ilaasortanit § 1, imm. 2 naapertorlugu Naalakkersuisunit toqqarneqartunit marluk tikillugit Kalaallit Nunaanni pisortat oqartussaasuini atorfiliusinnaapput, taakkulu suliatik suliassatillu namminneq inuttut ilaasortaanertik tunngavigalugu suliarissavaat, sulisitsisuminnut nalinginnaasunut sinniisitut suliarinagit.

 *Imm. 5.* Siulersuisut katitigaaneranni suliffeqarfiup siunertaanik aamma suliffeqarfiup nukissiutinut mingutsitsinngitsunut allannguiniarneranik isumaginninnermut piginnaaneqarfiit pisariaqartinneqartut pissarsiarineqassapput, taakkununngalu teknologiimik, niuernermik, aningaasaliisarnermik aqutsinermillu pisariaqartinneqartunik tunuliaqutaqarnissaq paasisimaarinninnissarlu ilaatinneqarput.

 *Imm. 6*. Pisortaaneq siulersuisuniit innersuussummik pissarsiniartoqareerneratigut Naalakkersuisunit toqqarneqassaaq.

 *Imm. 7.* Pisortaaneq siulersuisuniit innersuussummik pissarsiniartoqareerneratigut Naalakkersuisunit soraarsinneqassaaq.

*Siulersuisut suliassaat*

 **§ 2.** Siulersuisut suliffeqarfimmi pingaarnermik suliniuteqarfiusumillu aqutsinermik isumaginnittuussapput.

 *Imm. 2.* Siulersuisut suliani, suliffeqarfimmi pissutsit naapertorlugit nalinginnaasuunngitsumut imaluunniit annertuumik isumaqartunut akisussaasuupput aalajangiisussaallutillu.

 *Imm. 3.* Siulersuisut suliffeqarfiup ineriartornerani anguniagassanik aalajangersaasarput, kiisalu suliffeqarfimmi piffissanut naammaginartunut missingersuusiornertalinnut pisariaqartinneqartumik pilersaarusiortoqarnissaa isumagisarlugu, tassungalu ingerlatsinermut akiliisinnaassutsimullu missingersuusiat, kiisalu missingersuusiat allat, imaluunniit ilanngussat, kiisalu nukissiutinut mingutsitsinngitsunut allannguinissamut pilersaarutit, piffissap pineqartup aallartinnginnerani siulersuisunut akuerisassanngorlugit saqqummiunneqarsinnaasut ilaatinneqarput.

 *Imm. 4.* Imermik nukissiamillu pilersuinermut pilersaarusiornerni imermik pilersuineq pillugu Inatsisartut peqqussutaanni nr. 10-mi, 19. november 2007-imeersumi § 3 aamma nukissiamik pilersuineq pillugu Inatsisartut peqqussutaanni nr. 14-imi, 6. november 1997-imeersumi § 7 malinneqassapput.

 *Imm. 5*. Ingerlatsinermut, aningaasaliisarnermut akiliisinnaassutsimullu missingersuutit, sanaartukkanut atugassiissutit (pisineq, tunisineq imaluunniit sanaartorneq), taakkununngalu tunisassiorfiit aqqusersuutillu, kiisalu sanaartukkani taamaattuni allannguinerit annertuut, aningaasaliissutit annertuut imaluunniit pissutsit suliffeqarfimmi pissutsit naapertorlugit nalinginnaasuunngitsut imaluunniit annertuumik isumaqartut ilanngullugit siulersuisunit akuerineqartassapput.

 *Imm. 6.* Siulersuisut suliffeqarfimmi suliat isumannaatsumik aaqqissuussaanissaat qulakkeertassavaat, aammalu suliffeqarfiup isumannaatsumik, aammalu inatsisit suliffeqarfimmut isumaqartut, kiisalu aalajangersakkat il.il. Naalakkersuisunit aalajangersarneqarsimasut naapertorlugit aqunneqarnissaa nakkutigissallugu.

 *Imm. 7.* Siulersuisut naatsorsuuserinerit naatsorsuutinillu saqqummiussinerit suliffeqarfimmi pissutsit naapertorlugit naammaginartumik suliarineqarnissaannut nakkutilliisussaapput.

*Ukiumoortumik nalunaarusiaq aamma ukiup affaanut nalunaarusiaq*

 **§ 3.** Suliffeqarfik Namminersorlutik Oqartussat suliffeqarfiutaasa nammineertitat naatsorsuusiortarnerat pillugu Namminersorlutik Oqartussat nalunaarutaanni nr. 24-mi, 22. December 2017-imeersumi maleruagassat naapertorlugit ukiumoortumik nalunaarusiamik saqqummiussissaaq.

 *Imm. 2.* Qullersaqarfiup ukiumi tulliuttumi apriilip qaammataata naannginnerani ukiumoortumik nalunaarusiamut missingiut siulersuisunut saqqummiutissavaa.

 *Imm. 3.* Suliffeqarfiup kukkunersiuisuata ukiumoortumik nalunaarusiamut missingiut siulersuisunut saqqummiunneqannginnerani misissorsimassavaa, aammalu siulersuisut kukkunersiuisup ukiumoortumik nalunaarusiamut oqaaseqaatigisinnaasai pillugit siulersuisut ilisimatinneqassapput.

 *Imm. 4*. Siulersuisunut ilaasortat tamarmik aamma pisortaaneq ukiumoortumik nalunaarusiamut atsiussapput, aammalu aqutsisut nalunaarutaannik, ukiumoortumik nalunaarutip inatsisini malitassaasinnaasunilu piumasaqaatit naapertorlugit saqqummiunneqarneranik, aammalu ukiumoortumik nalunaarusiap suliffeqarfiup pigisaanut akiligassaanullu, aningaasaqarnikkut inissisimaffigisaanik inernerinillu eqqortumik takutitsiffiuneranik ilaasortap pineqartup uppernarsaaffigisaanik tunniussissallutik.

 *Imm. 5.* Ukiumoortumik nalunaarusiaq kukkunersiugaq kingusinnerpaamik ukiumi tulliuttumi 1. maajimi Nukissiutinut Naalakkersuisumut akuerisassanngorlugu saqqummiunneqassaaq.

 *Imm. 6.* Ukiup affaanut nalunaarusiaq kingusinnerpaamik ukiumi naatsorsuusiorfiusumi 31. aggustimi tiguneqarsimasussanngorlugu Nukissiutinut Naalakkersuisumut nassiunneqassaaq.

 *Imm. 7.* Ukiumoortumik nalunaarusiap piumasarineqartunit tamanit atsiornerneqarsimasup Nukissiutinut Naalakkersuisumit akuerineqareernermini pisariaqanngitsumik kinguarsaanertaqanngitsumik Inuussutissarsiornermut Aqutsisoqarfimmut nassiunneqarnissaa qullersaqarfiup akisussaaffigaa.

*Siulersuisut Suleriaasissaat*

 **§ 4.** Siulersuisut suleriaasissanik aalajangersaanermikkut suliassaminik ingerlatsinissamut aalajangersakkanik sukumiisunik aalajangiissapput. Suleriaasissami nalunaarut aammalu piumasaqaatit, aktianik piginneqatigiiffinnut Namminersorlutik Oqartussanit pigineqartunut, Nukissiorfiit Namminersorlutik Oqartussat suliffeqarfiutaattut killiffigisaanut naleqqussarneqarsimallutik atuutsinneqartut malinneqassapput.

 *Imm. 2.* Siulersuisut suleriaasissaat Nukissiutinut Naalakkersuisumut akuerisassanngorlugu saqqummiunneqassaaq.

 *Imm. 3*. Siulersuisut minnerpaamik ukiumut ataasiarlutik suleriaasissap allanngortinneqarnissaa pisariaqartinneqarnersoq naliliiffigisassavaat.

*Qullersaqarfiup suliassai*

 **§ 5.**  Pisortaaneq Nukissiorfinni ulluinnarni aqutsisuuvoq aammalu suliffeqarfik sinnerlugu avammut saqqummiisartuulluni.

 *Imm.2.* Siulersuisut qullersaqarfimmut ilitsersuummik akuersinermikkut, qullersaqarfiup suliffeqarfimmi ulluinnarni aqutsineranut maleruagassanik sukumiisunik aalajangersaassapput, tassungalu akisussaaffeqarnermut, akisussaaffinnik agguaanermut aamma ulorianartorsiorfiusinnaasunik aqutsinermut tunngassuteqartut ilaatinneqarput. Ulluinnarni aqutsineq iliuusissanut, suliffeqarfimmi pissutsit naapertorlugit nalinginnaasuunngitsumut imaluunniit annertuumik isumaqartunut tunngassuteqanngilaq.

 *Imm. 3.* Qullersaqarfik suliaminik naapertuuttumik, aammalu siulersuisut maleruagassiai malillugit ingerlatsinersoq siulersuisunit nakkutigineqassaaq.

*Atsiortarnermut maleruagassat*

 **§ 6.** Nukissiorfinni siulersuisunut siulittaasoq qullersaqarfik imaluunniit siulersuisunut ilaasortaq ataaseq peqatigalugu, qullersaqarfik siulersuisunut ilaasortat marluk peqatigalugit, siulersuisunut ilaasortat sisamat ataatsimoorlutik imaluunniit siulersuisut tamarmiusut atsiortartuupput.

*Naalakkersuisunut ilisimatitsisarneq*

 **§ 7.** Nukissiutinut Naalakkersuisup ukiut affakkaartumik (matuma kinguliani ukiup affakkaartumik ataatsimiinnertut taaneqartumik) siulersuisut siulittaasuat ataatsimeeqatigisassavaa. Nukissiutinut Naalakkersuisup aamma siulersuisunut siulittaasup siulersuisunut ilaasortat sinnerinit, qullersaqarfimmit ilaasortanit allaniillu qanoq amerlatigisut ukiup affakkaartumik ataatsimiinnernut peqataanissamut qinnuigineqassanersut aalajangiiffigisassavaat.

 *Imm. 2*. Tamatuma saniatigut tamanna naapertuussorineqarpat, imaluunniit siulersuisunut siulittaasup kukkunersiuisulluunniit oqaluuserisassamik aalajangersimasumik taasillutik qinnuteqarnerisigut Nukissiutinut Naalakkersuisoq ataatsimiigiaqqusisinnaavoq (suliassaalersut pillugit ataatsimiinnissamut).

 *Imm. 3*. Ukiup affakkaartumik ataatsimiinnermi Nukissiutinut Naalakkersuisoq Nukissiorfinni killiffiit ineriartornerillu, aningaasaliisarnermut aningaasalersuisarnermullu pilersaarutit malitseqartinneqarneri, nukissiutinut mingutsitsinngitsunut allannguinissamut pilersaarutit kiisalu pissutsit pingaarutillit allat pillugit ilisimatinneqartassaaq.

 *Imm. 4.* Ukiup affakkaartumik ataatsimiinnissamut kingusinnerpaamik ullut arfineq pingasut sioqqullugit ukiumoortumik nalunaarusiaq/ukiup affaanut nalunaarusiaq, kiisalu killiffiit pillugit allakkatigut nassuiaat, siulersuisunut siulittaasup Nukissiutinut Naalakkersuisunut ilisimatitsinissaanut tunngaviliisussaq siulersuisunit nassiunneqassapput.

 *Imm. 5.* Killiffiit pillugit nassuiaat siulersuisut Nukissiorfinni aningaasaqarnikkut ineriartornermut naliliinerinik imaqassaaq, taakkununngalu tunngavissat pingaarutillit, ingerlatseqatigiiffiup aningaasaqarneranut sunniuteqartut, kiisalu aningaasaliisarnermut aningaasalersuisarnermullu pilersaarutit malinnaaffigineqarneri ilaatinneqarput.

 *Imm. 6.* Nukissiutinut Naalakkersuisoqarfik ukiup affakkaartumik ataatsimiinnerni aamma suliassaalersut pillugit ataatsimiinnerni imaqarniliortuussaaq.

*Ukiup affakkaartumik ataatsimiinnerni aalajangiinerit*

 **§ 8.** Ukiut tamaasa maajip naannginnerani ukiup affakkaartumik ataatsimiinnerni Naalakkersuisoq uku pillugit aalajangiisassaaq:

1. Ukiumoortumik naatsorsuutip kukkunersiukkap akuerineqarnera

2. Siulersuisunut ilaasortassanik toqqaasoqarsinnaanera, tassungalu siulittaasoq ilaavoq

3. Siulersuisunut ilaasortat ukiumi tulliuttumi aningaasarsiassaanik aalajangersaaneq

*Atuuttussanngortitsinermut ikaarsaarnermullu aalajangersakkat*

 **§ 9.** § 1, imm. 2-3 naapertorlugit siulersuisunut qinersinermi siullermi ilaasortat affaat ukiumi ataatsimi atuuttussanngorlugit toqqarneqassapput. Ilaasortat sinneri ukiuni marlunni atuuttussanngorlugit toqqarneqassapput.

 **§ 10.** Nalunaarut […].2023-mi atuutilissaaq.

*Namminersorlutik Oqartussat, ulloq x. [qaammat] 2023*

**Kalistat Lund**

Nunalerinermut, Imminut Pilersornermut, Nukissiutinut Avatangiisinullu Naalakkersuisoq

/ Natuk Lund Olsen